กองทุนเจ้าภาพใหญ่โมนิก้าและทีมงาน
*ดูเหมือนอารมณ์ของนักเล่นจะโอนไปเอนมาตามทิศทางตลาดหุ้นต่างประเทศ ช่วงไหนมีอารมณ์ฟินสุดๆ มักเห็นการไล่ราคาอย่างสุดฤทธิ์สุดเดช ส่วนช่วงไหนอารมณ์บ่จอย มักเห็นการเทขายหุ้นอย่างหูดับตับไหม้ “โมนิก้า” ถึงชอบเม้าท์ยุทธวิธีลงทุนในช่วงตลาดหุ้นกำลังขึ้นไปปิดแก๊ปที่เปิดไว้ เพราะมันเป็นข้อมูลที่อิงกับอารมณ์ของนักลงทุนกลุ่มต่างๆ ได้ค่อนข้างดีนะซี
10 ก.ย. 2558

*ดูเหมือนอารมณ์ของนักเล่นจะโอนไปเอนมาตามทิศทางตลาดหุ้นต่างประเทศ ช่วงไหนมีอารมณ์ฟินสุดๆ มักเห็นการไล่ราคาอย่างสุดฤทธิ์สุดเดช ส่วนช่วงไหนอารมณ์บ่จอย มักเห็นการเทขายหุ้นอย่างหูดับตับไหม้ “โมนิก้า” ถึงชอบเม้าท์ยุทธวิธีลงทุนในช่วงตลาดหุ้นกำลังขึ้นไปปิดแก๊ปที่เปิดไว้ เพราะมันเป็นข้อมูลที่อิงกับอารมณ์ของนักลงทุนกลุ่มต่างๆ ได้ค่อนข้างดีนะซี
*ตรงนี้เป็นข้อมูลที่ช่วยให้นักเล่นเดาทางการเคลื่อนตัวของดัชนีได้แม่นขึ้น ซึ่งเหมือนกับสิ่งที่เดี๊ยนได้ย้ำกับแฟนคลับไว้ก่อนหน้านี้ว่า ดัชนีจะย่ำฐานสักพักหนึ่ง ต่อจากนั้นจะกระชากขึ้นไปทดสอบแนวต้าน 1,400 จุด หากยืนหยัดสู้กับแรงเทขายได้อย่างแข็งแกร่ง ก็มีโอกาสได้เห็นดัชนีขึ้นไปแถว 1,420 จุดอีกครั้ง ซึ่งอยู่ภายใต้ข้อแม้ที่ว่า การเคลื่อนย้ายเงินทุนเริ่มนิ่งพะยะค่ะ
*ฉะนั้นการที่ดัชนีวิ่งขึ้นมาปิดที่ 1,396.29 จุด บวกไป 16.97 จุด ด้วยมูลค่าการซื้อขาย 4.60 หมื่นล้านบาท โดยกองทุนทุบกระปุกซื้อหุ้นไปทั้งสิ้น 4.30 พันล้านบาท  บวกกับปอบผีฟ้าเข้มาเก็บหุ้นเพิ่มอีก 1.12 พันล้านบาท ส่วนที่เหลือขายหุ้นทำกำไรกันอย่างโจ๋งครึ่ม มันเป็นเกมที่พอคาดเดาได้อยู่แล้ว เพราะทุกครั้งที่หุ้นบลูชิพวิ่งขึ้นอย่างร้อนแรง มักเกิดจากแรงซื้อกองทุนเป็นประจำ จึงขอปรบมือดังๆ ให้กับเจ้าภาพวานนี้ด้วยนะคะ
*เหมือนกับการทะยานขึ้นของ AOT มาปิดที่ระดับ 287 บาท บวกไป 6 บาท หรือขึ้นไป 2% ด้วยมูลค่า 1.50 พันล้านบาท ทั้งที่ปลายเดือนที่แล้วลงไปทำ low ที่ระดับ 250 บาท รวมเบ็ดเสร็จประมาณ 3 สัปดาห์ให้รีเทิร์น 15% “โมนิก้า” ถือเป็นการลงทุนที่คุ้มค่าสุดๆ และทุกครั้งที่ตลาดหุ้นกลับตัวขึ้นทีไร มักแนะนำให้แฟนคลับไหลตามน้ำเป็นประจำ เพราะหุ้นพื้นฐานดีควรมีราคาที่สูงกว่านี้นะคะ
*แพทเทิร์นดังกล่าวคล้ายคลึงกับ JAS อย่างกับถอดแบบกันมาเลยทีเดียว และหุ้นตัวนี้ก็เป็นอะไรที่ “โมนิก้า” ชอบเม้าท์ถึงเป็นประจำ บวกกับไซเคิลของหุ้นเป็นลักษณะ w-shape ย่อมเป็นจังหวะที่ต้องใส่เต็มตัว แถมรอบที่แล้ววิ่งทะลุ 6 บาท พร้อมกับไปทำราคาสูงสุดไว้ที่ 6.25 บาท จึงน่าสนใจว่า รอบนี้จะทำได้ดีกว่ารอบที่แล้วไหม? หลังหุ้นวิ่งขึ้นมาปิดที่ 5.90 บาท บวกไป 0.15 บาท หรือขึ้นไป 2.60% ด้วยมูลค่า 4.30 พันล้านบาทแล้วนะซี
*ส่วนในรายของ CPF ยังคงเป็นอีกหนึ่งทางเลือกที่น่าสนใจเสมอ เหตุผลไม่มีอะไรมากมายก่ายกอง แค่อยากให้รู้ว่า นี่คือผู้ผลิตอาหารรายใหญ่ของโลก หุ้นก็ควรมีมูลค่าที่สูงกว่าที่เป็นอยู่ ยิ่งดูในแง่ของค่า P/E ที่ 13 เท่า บวกกับค่า BV ที่ 15.34 บาท ผสมผสานกับเรื่องซื้อหุ้นคืน “โมนิก้า” ถึงมองราคาปิดที่ 19.40 บาท บวกไป 0.70 บาท หรือขึ้นไป 3.70% ยังเป็นระดับที่ลงทุนได้สบายๆ นะจะบอกให้
*ตรงกันข้ามกับในรายของ TLUXE ซึ่งเป็นหุ้นที่ทำธุรกิจอาหารกุ้ง และอาหารปลา มันมีจุดด่างดำที่ทำให้ “โมนิก้า” ไม่กล้าแนะให้แฟนคลับลุยสุดตัว เมื่อบวกกับความแข็งแกร่งของกำไรที่หย่อนยาน จึงมองได้แค่การเล่นเก็งกำไรสั้นๆ แถมรอบที่แล้วขึ้นไปแตะ 8 บาทปุ๊บ ต่อจากนั้นรูดลงมากองอยู่แถว 5.50 บาท  จึงสงสัยว่า การวิ่งขึ้นมาปิดที่ 7.30 บาท บวกไป 1.20 บาท หรือขึ้นไป 19.70% ด้วยมูลค่า 577 ล้านบาท มันใช่จังหวะที่ต้องตามต่อหรือเปล่า? เพราะค่า P/E ปาเข้าไป 207 เท่าแล้วนะคะ
*ไม่เหมือนกับในรายของ ASEFA เจ้านี้การันตีคุณภาพด้วยความสามารถในการทำธุรกิจ บวกกับผู้บริหารเป็นมวยประเภทพูดน้อยต่อยหนัก “โมนิก้า” ถึงให้ความสนใจในหุ้นตัวนี้เป็นพิเศษ บวกกับสไตล์การทำหุ้นของ “เฮียแกะ” แห่งค่าย บล.ฟินันเซียฯ เป็นประเภทเครื่องร้อนช้า จึงกลายเป็นอีกหนึ่งทางเลือกที่ไม่ควรมองข้าม ล่าสุดหุ้นวิ่งขึ้นมาปิดที่ 5.35 บาท บวกไป 0.41 บาท หรือขึ้นไป 8.30% ด้วยมูลค่า 380 ล้านบาท มันไม่ธรรมดาจริงๆ ไม่เชื่อกริ๊งกร๊างไปถามเฮียดูก็ได้..อิอิอิ
*ส่วนในรายของ SIRI ไต่ระดับขึ้นอย่างช้าๆ ด้วยวอลุ่มที่หนาแน่น ก่อนจะมาปิดที่ 1.69 บาท บวกไป 0.11 บาท หรือขึ้นไป 7% แถมเป็นการปิดที่ราคาสูงสุดของวัน “โมนิก้า” ถึงอยากให้แฟนคลับลองชำเลืองตามองหุ้นตัวนี้ไว้บ้าง เพราะเจ้าพ่ออสังหาฯ รายนี้มีค่า P/E อยู่ที่ 6 เท่า และค่า P/BV อยู่แค่ 0.90 เท่า บวกกับกองทุนกลับเข้ามาลงทุนอีกครั้ง อย่างน้อยน่าจะได้เห็นหุ้นพลิกแนวต้าน 1.90 บาทให้กลายเป็นแนวรับนะจ๊ะ
*เม้าท์ถึงหุ้นที่มาแรงทีไร “โมนิก้า” ขอพุ่งเป้าไปที่ดาวรุ่งพุ่งแรงของตลาด mai ซึ่งครั้งนี้ยังโฟกัสไปที่ AUCT เพื่อตอกย้ำถึงแรงซื้อที่ไหลเข้ามาไม่ขาดสาย จนไต่เพดานบินสูงขึ้นเรื่อยๆ มันเป็นจังหวะที่ต้องตามกระแสให้ทัน ล่าสุดหุ้นขึ้นมาปิดที่ 13.40 บาท บวกไป 0.90 บาท หรือขึ้นไป 7.20% ด้วยมูลค่า 380 ล้านบาท เม้าท์ได้แค่ว่า หากทะลุแนวต้าน 14 บาทขึ้นไปได้..ตบเกียร์ห้า วิ่งเลนขวายาวเลยพี่!
*เช่นเดียวกับในรายของ BSM ยังคงแรงดีไม่มีตก แถมโปรเจ็กต์ต่างๆ ที่เคยเปิดประเด็นไว้ก่อนหน้านี้ เริ่มเป็นรูปเป็นร่างขึ้นเรื่อยๆ “โมนิก้า” ถึงไม่แปลกใจที่เห็นหุ้นวิ่งขึ้นมาปิดที่ 0.88 บาท บวกไป 0.11 บาท หรือขึ้นไป 14.30% ด้วยมูลค่า 250 ล้านบาท มันเป็นการวิ่งรับข่าวอีกหนึ่งโปรเจ็กต์ที่กำลังจะเปิดให้เห็นในช่วงต้นไตรมาส 4 ส่วนจะเป็นเรื่องอะไรต้องไปสอบถามคุณน้อง “สัญชัย” หรือมิสเตอร์ “K” กันเอาเองนะจะบอกให้
 